FTO MO RESKYROWAĆ?
Wadziyły sie tajle ludzkigo ciała,
kero z tych tajlów by rzóndzić miała?
Kero s nich w ciele jes nojważniyjszo,
bardzi wercito i potrzebniyjszo.
Piyrszy ze wszyskich sie mózg łodezwoł:
„Gelduja nojbardzi, to jo wos tu wezwoł!
To jo ło wszyskim tu decyduja,
wszysko w tym ciele jo kóntroluja!”
„A my ze wszyskich robiymy nojwiyncy”
- napoczły sie aufrygować rynce.
„To my wos wszyskich uczimujymy,
my reskyrować wami muszymy!”.
„Nic podobnego!”- wstyrkły sie nogi –
„ my sie trzimiymy twardo podłogi!
Dyć przeca my tu decydujymy,
w jakim kerunku wszyscy pudymy!”
Terozki łoczy sie rozeźlyłyły:
„Eliście wszystke rozum straciyły?!
Przeca sie bez nos niy łobyńdziecie,
nikaj sie bez nos niy dostaniecie!
To my na wszystko tu łoko mómy
i do rzóndzynio sie nadowómy!
Teroz trownica niy wyczimała:
„Elich sie aby niy przesłyszała?!
Jo przeca w sobie cołki kust trowia,
a wszysko skuli waszego zdrowia!
By wszysko mógło fónkcijyrować,
to jo wami musza reskyrować!”
Rzić, kero dotónd nic niy godała,
luft zajadziyła i sie spytała:
„eli bych jo niy mógła być szefym?”
Wszyscy dokoła gruchnyli śmiychym!
„Wszyscy dokupy, jak tu stojymy,
na tako gańba sie niy zgodzymy!”
Rzić, wychichrano, sie pogorszyła
i gyneralny sztrejk ogłosiyła!
Rano żodnymu do śmiychu niy było,
bo sie doskwiyrnie wszystkim zrobiyło!
Mózg mioł gorónczka, rynce zgrabiały,
nogi klynknyły, łoczy skalniały,
w trownicy doszło do belowanio -
- wnet wszyscy byli jednego zdanio!
Ze cołkim ciałym już pogodzóno,
szefym łostała rzić łogłoszóno!
A jo łostawia wos z dobróm radóm -
- dycki kerujcie sie takóm zasadóm:
CHCESZ NA SZEFA SIE SPOSOBIĆ
-NO TO STYKNIE G…O ROBIĆ!
B.Śmigała
szl_Latn szl_Latn szl_Latn szl_Latn pol_Latn szl_Latn min_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn ces_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn szl_Latn pol_Latn ces_Latn szl_Latn szl_Latn szl_Latn pol_Latn